Na temelju članaka 58. i 118. Zakona o odgoju i obrazovanju u osnovnoj i srednjoj školi

te članaka 58., 86. i 161. Statuta III. osnovne škole Bjelovar, Školski odbor je na sjednici održanoj 24. travnja 2015. godine donio

**ETIČKI KODEKS NEPOSREDNIH NOSITELJA**

**ODGOJNO – OBRAZOVNE DJELATNOSTI**

**I. OPĆE ODREDBE**

Članak 1.

Ovim Etičkim kodeksom neposrednih nositelja odgojno-obrazovne djelatnosti u III. osnovnoj školi Bjelovar (u daljnjem tekstu: Škola).

Ovim Etičkim kodeksom utvrđuju se pravila primjerenog ponašanja neposrednih nositelja odgojno-obrazovne djelatnosti utemeljena na Ustavu Republike Hrvatske, zakonima, provedbenim propisima i pedagoškom standardu osnovnog školstva.

Članak 2.

Etički kodeks odnosi se na svaku osobu koja u Školi radi prema Ugovoru o radu, Ugovoru o djelu, Ugovoru o volonterskom radu i Ugovoru o volontiranju (u daljnjem tekstu: školnik) kao i na učenike škole.

Članak 3.

Etički kodeks sadrži pravila uljudnog ponašanja školnika prema učenicima, roditeljima ili skrbnicima učenika, drugim građanima i u međusobnim odnosima.

Članak 4.

Etički kodeks omogućuje roditeljima i skrbnicima, kao i drugim građanima, upoznavanje s ponašanjem koje imaju pravo očekivati od školnika i učenika škole.

**II. ZAŠTITA OSOBNOG POLOŽAJA I OBAVLJANJA ODGOJNO-OBRAZOVNE DJELATNOSTI**

Članak 5.

 U Školi se primjenjuju se načela:

1. *Načelo poštivanja propisa i pravnog poretka Republike Hrvatske* – Školnik treba poštivati pozitivne propise i pravni poredak Republike Hrvatske te svojim radom i ponašanjem omogućavati njihovu primjenu prema svima u Školi pod jednakim uvjetima.
2. *Načelo poštovanja dostojanstva osobe* – Školnik treba poštivati dostojanstvo svih osoba s kojima je u doticaju prigodom obavljanja poslova, ali ima i pravo tražiti poštivanje svoje osobnosti od svih s kojima je u doticaju.
3. *Načelo zabrane diskriminacije* – Svima je u Školi zabranjeno na bilo koji način izražavati diskriminaciju u odnosu na rasu, etničku pripadnost, boju kože, spol, jezik, vjeru, političko ili drugo uvjerenje, nacionalno ili socijalno podrijetlo, kao i na imovno stanje, članstvo u građanskoj udruzi, obrazovanje, društveni položaj, bračni ili obiteljski status, dob, zdravstveno stanje, invaliditet, genetsko naslijeđe, rodni identitet, izražavanje ili spolnu orijentaciju.
4. *Načelo jednakosti i pravednosti* – Školnik i učenik trebaju se prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja. Učitelji i stručni suradnici ne smiju osobne interese pretpostaviti objektivnom prosuđivanju i profesionalnom obavljanju poslova.
5. *Načelo samostalnosti nastavnog i drugog stručnog rada* – Učitelju i stručnom suradniku jamči se pravo autonomnog djelovanja u izvođenju nastave kao i pri drugom stručnom radu u skladu s propisima, nastavnim planom i programom, nacionalnim i školskim kurikulumom.
6. *Načelo sudjelovanja u društvenim procesima* – Školnik se treba organizirano uključiti u društvene procese, sudjelovati u rješavanju problema u zajednici i svojim doprinosom utjecati na pozitivne promjene u društvu.
7. *Načelo profesionalnosti* – Školnik, a osobito učitelj i stručni suradnik, prema obilježjima svoje struke, treba odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.
8. *Načelo zabrane uznemiravanja i spolnog uznemiravanja* - U cilju poštivanja ljudskoga dostojanstva svakoga radnika škole, svaka vrsta uznemiravanja temeljena na religiji, etničkoj i nacionalnoj pripadnosti, rasi, spolu, spolnoj orijentaciji, imovinskom stanju, obiteljskom i bračnom statusu, trudnoći, obiteljskim obvezama, godinama, invalidnosti, tjelesnom izgledu, političkom opredjeljenju i zdravstvenom stanju smatra se nedopustivim. Spolno uznemiravanje oblik je uznemiravanja specifičan po svojoj naravi. Spolno uznemiravanje nedopustivo je ponašanje koje karakterizira izostanak pristanka ili odbijanje druge strane, a uključuje ponavljano neželjeno upućivanje verbalnih i fizičkih prijedloga spolne naravi drugoj osobi, fizičko napastovanje, ponavljano neželjeno iznošenje šala i opaski koje su spolno obojene, uključujući referiranje na spol i spolnu orijentaciju, ruganje i ismijavanje koje je spolno obojeno, izlaganje spolno uvredljivoga i uznemirujućega materijala, zahtijevanje spolnih usluga. Isto tako verbalno, neverbalno ili fizičko uznemiravanje te stvaranje neugodnih i neprijateljskih radnih i obrazovnih okolnosti koje drugu osobu zastrašuju, vrijeđaju i ponižavaju su nedopustivi. Stanje intoksikacije alkoholom ili drugim sredstvima ne može se smatrati olakotnom okolnošću u slučajevima uznemiravanja jer i samo uzimanje alkohola u školi ili dolazak u takvom stanju u školu predstavljaju ozbiljno kršenje Etičkoga kodeksa.
9. *Načelo slobode mišljenja i izražavanja* – U svim područjima života i rada u Školi se potiče i podržava sloboda mišljenja i izražavanja.
10. *Načelo razvoja osobnih mogućnosti* – Svakom školniku jamči se stjecanje novih znanja te razvoj osobnih potencijala putem cjeloživotnog učenja u skladu s društvenim mogućnostima.
11. *Načelo zaštite okoliša i skrbi za održivi razvoj* – U Školi se sve djelatnosti obavljaju u skladu s međunarodnim i domaćim standardima za zaštitu okoliša i održivog razvoja zajednice i društva.
12. *Načelo zaštite ugleda profesije* – U obavljanju poslova u Školi i ponašanjem na javnom mjestu školnik treba paziti da ne umanji osobni ugled i povjerenje građana u djelatnost osnovnog odgoja i obrazovanja kao javne službe, a kod obavljanja privatnih poslova školnik ne smije isticati položaj ili ovlaštenja koja ima u Školi.
13. *Načelo tajnosti podataka* - Svi učitelji, stručni suradnici i drugi radnici u Školi koji temeljem svoje pozicije u školi raspolažu podacima sa statusom povjerljivosti trebaju štititi tajnost takvih podataka. Nije dopušteno otkrivanje povjerljivih podataka zdravstvene i psihološke prirode drugim učiteljima i radnicima škole osim ako je takvo razotkrivanje dio uobičajenoga tijeka posla u Školi ili ako postoji zakonska i profesionalna obveza da se takve informacije objave

**III. ODNOS UČITELJA, STRUČNIH SURADNIKA I UČENIKA**

Članak 6.

Učitelji i stručni suradnici koji sudjeluju u odgojno-obrazovnom radu s učenicima trebaju:

1. izvoditi odgojno-obrazovni rad u skladu s ciljevima, zadaćama i standardima osnovnog odgoja i obrazovanja vodeći brigu o stručnosti, istinitosti podataka, prezentaciji primjerenoj nastavnom predmetu i na prihvatljiv, učenicima razumljiv način, te proces praćenja rada i ocjenjivanja provoditi pošteno, stručno i objektivno
2. poštivati različitosti učenika (nacionalnost, socijalno podrijetlo, spol, vjeru, izražavanje, imovno stanje, itd.) te sve učenike poticati na toleranciju prema svim oblicima različitosti, podržavajući pri tome nenasilnu i neugrožavajuću komunikaciju
3. voditi brigu da su sve informacije o učenicima povjerljivog sadržaja, te s njima postupati s oprezom kako bi se zaštitila privatnost učenika
4. posebno uvažavati poteškoće učenika s posebnim potrebama, te omogućavati intelektualni, emocionalni i moralni razvoj tih učenika
5. voditi brigu da savjestan učitelj i stručni suradnik ne smije primati darove (ili prihvaćati neki drugi odnos) koji bi podrazumijevali utjecaj na objektivnost i profesionalni odnos prema učenicima.
6. Informacije o učenicima, kolegama ili roditeljima ne smiju se iznositi u neformalnim razgovorima s osobama koje nisu profesionalno pozvane da s tim informacijama budu upoznate. Učitelji i stručni suradnici dužni su čuvati profesionalnu tajnu sve do njezina javnog objavljivanja.
7. Povjerljive informacije o djetetu (njegova dijagnoza bolesti) ili obitelji djeteta ne iznosi se nepotrebno pred razredom i smatra se službenom i profesionalnom tajnom te s tim informacijama treba odgovorno postupati.

Dužnost čuvanja službene i profesionalne tajne obvezuje se i nakon prestanka rada u Školi.

**IV. ODNOS ŠKOLNIKA PREMA RODITELJIMA, SKRBNICIMA I DRUGIM GRAĐANIMA**

Članak 7.

U odnosu prema roditeljima, skrbnicima i drugim građanima školnik treba postupati na sljedeći način:

1. u službenoj komunikaciji potrebno je služiti se hrvatskim jezikom i biti razumljiv
2. u komunikaciji izbjegavati svaki oblik diskriminacije (rasa, etnička pripadnost, boja kože, spol, jezik, vjera, političko ili drugo uvjerenje, nacionalno ili socijalno podrijetlo, imovno stanje, članstvo u udrugama, obrazovanje, društveni položaj, bračni ili obiteljski status, dob, zdravstveno stanje, invaliditet i drugo)
3. nije dopušteno primati (u vidu korupcije) darove, usluge ili poticati na darivanje, pružanje usluga školnicima ili drugim osobama za koje postoji izvjesnost da su u svezi sa školnicima
4. poseban pristup i razumijevanje prema roditeljima s posebnim potrebama, ili koji imaju u Školi dijete s posebnim potrebama (korisnici CZSS, PTSP, invalidne osobe i drugo)
5. u komunikaciji voditi brigu o profesionalnoj tajnosti podataka i povjerljivosti.

**V. MEĐUSOBNI ODNOSI ŠKOLNIKA**

Članak 8.

U međusobnim odnosima školnici svoje odnose i ponašanje uređuju na sljedeći način:

1. uzajamno poštovanje, povjerenje, pristojnost, strpljenje i suradnja
2. ne smije biti elemenata diskriminacije (rasa, etnička pripadnost, boja kože, spol, jezik, vjera, političko ili drugo uvjerenje, nacionalno ili socijalno podrijetlo, imovno stanje, članstvo u udrugama, obrazovanje, društveni položaj, bračni ili obiteljski status, dob, zdravstveno stanje, invaliditet i drugo)
3. poštivanje rada drugog školnika bez ometanja njegove radne aktivnosti, razmjenjivanje informacija i mišljenja o radnim i stručnim pitanjima ne šireći informacije koje su privatne naravi školnika ili onih koje ugrožavaju njegov osobni integritet
4. međusobna darivanja dopuštena su uz pristanak drugih školnika, posebice ona vezana uz posebne događaje (rođenje djeteta, vjenčanje, smrtni slučajevi i dr.)
5. javni nastup školnika valja poticati u interesu Škole koji mora biti u skladu s Etičkim kodeksom školnika; pri tome je naročito potrebno voditi brigu o interesima Škole, školnika i profesionalnim načelima, a ako školnik ne predstavlja Školu, treba naglasiti da iznosi svoje osobno gledište
6. svojim nastupom, ponašanjem, pristojnim izgledom i kulturnim ophođenjem prema drugima, školnik izražava svoj profesionalni i ljudski integritet.

Osobni izgled svih djelatnika mora biti služben i ozbiljan. Odjeća učitelja, stručnih suradnika i ostalih radnika škole (uključujući pomoćnike u nastavi, pripravnike) treba biti čista, uredna, primjerena pozivu koji obavljaju. Odjeća ne smije biti preuska, prekratka, prozirna i dekoltirana za pripadnice ženskog spola dok je za pripadnike muškog spola neprimjereno odjenuti kratke hlače. Učitelj se za vrijeme nastave ne smije koristiti mobilnim telefonom.

**VI. ETIČKO POVJERENSTVO**

Članak 9.

Za praćenje primjene odredaba Etičkog kodeksa i ispunjavanja obveza iz Etičkog kodeksa u Školi se osniva Etičko povjerenstvo.

Članak 10..

Etičko povjerenstvo ima predsjednika i dva člana.

Predsjednika i članove povjerenstva imenuje ravnatelj prema prijedlogu Učiteljskog vijeća. Mandat Etičkog povjerenstva je dvije godine.

Članak 11.

Pitanja iz svoje nadležnosti Etičko povjerenstvo rješava zaključkom.

Zaključak iz stavka 1. ovoga članka Etičko povjerenstvo donosi jednoglasno.

Etičko povjerenstvo na kraju mandata dostavlja ravnatelju izvješće o svom radu. Način rada Etičkog povjerenstva uređuje se poslovnikom.

**VII. PRITUŽBE ZBOG KRŠENJA ODREDABA ETIČKOG KODEKSA**

Članak 12.

Ukoliko bilo koji radnik Škole dođe do saznanja da su se kršile odredbe ovog Etičkog kodeksa, dužan je o istom obavijestiti ravnatelja pismenim putem, ravnatelj će po urudžbiranoj pritužbi u roku od 8 (osam) dana u individualnom razgovoru upozoriti radnika na propuste.

Ukoliko su pritužbe ozbiljne i učestale i odnose se na istog radnika, sastat će se Povjerenstvo za Etički kodeks koje će u roku od 15 (petnaest) dana utvrditi činjenično stanje i podnijeti pismeno izvješće ravnatelju škole.

**VIII. UPOZNAVANJE NOVIH ŠKOLNIKA S ODREDBAMA ETIČKOG KODEKSA**

Članak 13.

Predsjednik Etičkog povjerenstva, dužan je svaku osobu, s kojom je sklopljen ugovor iz članka 2. ove upoznati s odredbama ovoga Etičkog kodeksa prije početka rada u školi.

**IX. JAVNOST ETIČKOG KODEKSA**

Članak 14.

Ovaj Etički kodeks ističe se u zbornici i na ulaznim vratima Škole.

**X. STUPANJE NA SNAGU**

Članak 15.

Ovaj Etički kodeks stupa na snagu danom objavljivanja na oglasnoj ploči Škole.

KLASA: 012-04/15-01/1

URBROJ: 2103-36-01-15-03

 Predsjednica Školskog odbora

 Dubravka Orešković